L-UE qed tissimplifika r-regoli dwar l-użu ta' flus mill-baġit tal-UE. Fid-19 ta' April 2018, il-Kumitat tar-Rappreżentanti Permanenti tal-Kunsill (Coreper) approva qbil li ntlaħaq mal-Parlament Ewropew dwar l-hekk imsejjaħ regolament Omnibus dwar ir-regoli finanzjarji tal-UE. Ir-regolament ser jemenda r-regolament finanzjarju eżistenti li jistabbilixxi qafas ġenerali għall-ġestjoni baġitarja, kif ukoll sensiela ta' atti li jirregolaw il-programmi pluriennali tal-UE f'oqsma speċifiċi, fosthom il-politika ta' koeżjoni. Ser ikun hemm regoli aktar sempliċi dwar l-użu ta' tipi differenti ta' fondi, kemm jekk dawn jiġu mmaniġġati direttament mill-Kummissjoni, kif ukoll jekk indirettament minn diversi organizzazzjonijiet u korpi, jew b'mod konġunt mal-awtoritajiet nazzjonali. Il-mutur ewlieni ta' din ir-riforma kien ix-xewqa tagħna li nagħmlu l-ħajja aktar faċli għal dawk li jibbenefikaw mill-fondi tal-UE u jimmaniġġawhom. Din kienet talba ċara lil dawk li jfasslu l-liġijiet tal-UE f'dawn l-aħħar snin. Iżda nistgħu nistennew benefiċċji oħrajn ukoll. Nistennew implimentazzjoni aktar malajr, b'anqas spejjeż, impatt akbar tal-politiki fil-prattika u aċċess aktar faċli għal benefiċjarji żgħar. Marinela Petrova, Viċi Ministru għall-Finanzi tal-Bulgarija Ir-rimborż tal-ispejjeż isir aktar faċli Ir-regoli l-ġodda ser jestendu l-possibbiltà li l-ħlasijiet tal-UE jkunu bbażati fuq il-kisba ta' riżultati jew fuq metodu definit min qabel minflok jiġi ntraċċat kull euro ta' nfiq. Fejn ma tkun disponibbli ebda data statistika jew storika, jista' jintuża l-ġudizzju ta' esperti għall-valutazzjoni tal-ispejjeż. Dan ser inaqqas il-burokrazija kemm għall-benefiċjarji kif ukoll għall-awtoritajiet, li ser ikunu jistgħu jikkonċentraw fuq kisbiet ta' politika minflok il-ġbir u l-verifika ta' dokumenti finanzjarji. Ser jonqos ukoll ir-riskju ta' żbalji, u ser isir aktar faċli li benefiċjarji żgħar b'riżorsi limitati jaċċessaw il-fondi tal-UE. Organizzazzjonijiet żgħar ser jibbenefikaw ukoll mill-fatt li l-ħidma volontarja ser tiġi rikonoxxuta bħala parti mill-kontribuzzjoni tagħhom għar-rekwiżit ta' kofinanzjament. Verifiki u valutazzjonijiet waħdanin Sabiex jiġu evitati kontrolli multipli tal-istess attivitajiet u entitajiet, il-Kummissjoni ser tkun tista' tistrieħ aktar fuq l-awditi u l-valutazzjonijiet imwettqa mis-sħab internazzjonali u l-istati membri tagħha. Ir-regoli l-ġodda jiċċaraw ukoll li l-Kummissjoni mhux ser tkun tista' titlob l-istess informazzjoni darbtejn. Dawn il-miżuri ser ikomplu jnaqqsu l-burokrazija u jħallu lill-benefiċjarji bħal NGOs li jirċievu flus minn għadd ta' donaturi jikkonċentraw fuq ħidmiethom fuq il-post. Regoli aktar sempliċi għall-kombinazzjoni ta' sorsi ta' finanzjament Għadd ta' emendi għandhom l-għan li jiffaċilitaw l-użu ta' programmi u strumenti differenti għall-finanzjament ta' proġetti, billi tiġi applikata ġabra waħdanija ta' regoli fejn ikun possibbli. Pereżempju, ser isir aktar faċli li l-finanzjament mill-fondi strutturali tal-UE jiġi kkombinat ma' strumenti finanzjarji u l-Fond Ewropew għall-Investimenti Strateġiċi permezz tal-hekk imsejjaħ "taħlit". Ser ikun possibbli wkoll li għotjiet u strumenti finanzjarji jitħalltu fil-qafas tal-Faċilità Nikkollegaw l-Ewropa biex jiġu ffinanzjati proġetti fl-oqsma tat-trasport, l-enerġija, u t-teknoloġija tal-informazzjoni u tal-komunikazzjoni. Dan ser jinkoraġġixxi l-użu ta' taħlita wiesgħa ta' kontribuzzjonijiet minn baġits nazzjonali u investituri privati sabiex isir l-aħjar użu mir-riżorsi tal-UE. Ġabra unika tar-regoli Ir-regoli finanzjarji tal-UE ġew ukoll organizzati mill-ġdid biex jitqassru aktar u jsiru eħfef biex jinqraw. Ir-regolament finanzjarju u l-aktar dispożizzjonijiet importanti tar-"regoli ta' applikazzjoni" tiegħu ngħaqdu f'hekk imsejjaħ "ġabra unika tar-regoli". Qed issir enfasi wkoll fuq dak li hu komuni bejn il-modi ta' ġestjoni u t-tip ta' implimentazzjoni baġitarja differenti billi r-regoli rispettivi, li kienu mxerrda mar-regolament finanzjarju eżistenti, jiġu kkonsolidati f'kapitli dedikati. Bidliet oħrajn Fl-aħħar nett, xi wħud mill-bidliet għandhom il-mira li jinkisbu għanijiet aktar speċifiċi. Skont ir-regoli l-ġodda, ser isir aktar faċli li l-fondi strutturali tal-UE jintużaw għall-integrazzjoni ta' migranti u refuġjati. Il-ġlieda kontra l-evitar tat-taxxa u l-kumpaniji fantażma ser tissaħħaħ ukoll. Inħoloq qafas aktar komprensiv għall-użu tal-istrumenti finanzjarji u l-garanziji baġitarji biex tingħata spinta lill-investimenti. Sabiex jiġi żgurat li l-baġit tal-UE jikkonċentra aktar fuq ir-riżultati, issaħħaħ ukoll il-kejl tal-prestazzjoni tal-proġetti ffinanzjati mill-UE. Il‐passi li jmiss Issa mistenni li l-Parlament japprova r-regolament fl-ewwel qari. It-test imbagħad ser jiġi ppreżentat lill-Kunsill għall-adozzjoni finali. Dan mistenni jidħol fis-seħħ f'Lulju 2018 u fil-biċċa l-kbira tal-partijiet ikun japplika minnufih. Ser jingħata ftit żmien addizzjonali lill-istituzzjonijiet tal-UE biex jadattaw għar-regoli l-ġodda f'dak li jirrigwarda n-nefqa amministrattiva tagħhom. Dawn ser japplikaw ir-regoli l-ġodda mill-1 ta' Jannar 2019. Kuntest Il-Kummissjoni ppreżentat il-proposta tagħha dwar ir-regolament Omnibus f'Settembru 2016. F'Novembru 2017, erba' atti leġislattivi fil-qasam tal-agrikoltura ġew separati mir-regolament ewlieni biex ikunu jistgħu jidħlu fis-seħħ fl-1 ta' Jannar 2018. F'Diċembru 2017 intlaħaq qbil proviżorju dwar l-elementi ewlenin tar-regolament Omnibus. Fis-27 ta' Marzu 2018 intlaħaq qbil mal-Parlament dwar id-dettalji finali u d-dati tal-applikazzjoni għar-regoli. Il-pakkett attwali ta' miżuri hu parti minn sforz aktar fit-tul biex tiġi ssimplifikata l-implimentazzjoni tal-baġit tal-UE filwaqt li jiġi żgurat li l-fondi tal-UE jkomplu jiġu mmaniġġati b'mod prudenti. Baġit tal-UE: jintlaħaq ftehim proviżorju dwar implimentazzjoni aktar sempliċi Regoli aktar sempliċi għal min juża l-fondi tal-UE Regolament Omnibus: il-Kunsill jadotta regoli agrikoli ġodda simplifikati Ikkonfermat ftehim dwar l-aspetti agrikoli tar-regolament Omnibus